På tabellen så Barcelona aldri ut til å være i fare for å bli innhentet. Atlético Madrid var det eneste laget som ga noen konkurranse. Med seieren over Atlético i mars hektet Barcelona dem av. I sin tredje sesong som trener for Barcelona, hadde Cruijff endelig fått taktikken til å fungere fullt ut. Nyankomne Goikoetxea og Stoitsjkov ga laget ny tyngde på topp, mens Amor og Bakero tilførte styrke og oppfinnsomhet fra sentral midtbane. I de bakre rekker framstod Zubizarreta og Koeman som stødige bautaer, mens Nando og Ferrer etablerte seg som solide forsvarsspillere. Lagets gode sesong ble ytterligere understreket av at landslagstrener Luis Suárez formet kjernen av sitt lag med spillere fra Barcelona.